大夫曰:"昔商君相秦也,内立法度,严刑罚,饬政教,奸伪无所容.外设百倍之利,收山泽之税,国富民强,器械完饰,蓄积有余.是以征敌伐国,攘地斥境,不赋百姓而师以赡.故利用不竭而民不知,地尽西河而民不苦.盐,铁之利,所以佐百姓之急,足军旅之费,务蓄积以备乏绝,所给甚众,有益于国,无害于人.百姓何苦尔,而文学何忧也?"
文学曰:"昔文帝之时,无盐,铁之利而民富;今有之而百姓困乏,未见利之所利也,而见其害也.且利不从天来,不从地出,一取之民间,谓之百倍,此计之失者也.无异于愚人反裘而负薪,爱其毛,不知其皮尽也.夫李梅实多者,来年为之衰;新谷熟而旧谷为之亏.自天地不能两盈,而况于人事乎?故利于彼者必耗于此,犹阴阳之不并曜,昼夜之有长短也.商鞅峭法长利,秦人不聊生,相与哭孝公.吴起长兵攻取,楚人搔动,相与泣悼王.其后楚日以危,秦日以弱.故利蓄而怨积,地广而祸构,恶在利用不竭而民不知,地尽西河而人不苦也?今商鞅之册任于内,吴起之兵用于外,行者勤于路,居者匮于室,老母号泣,怨女叹息;文学虽欲无忧,其可得也?"
大夫曰:"秦任商君,国以富强,其后卒幷六国而成帝业.及二世之时,邪臣擅断,公道不行,诸侯叛弛,宗庙隳亡.春秋曰:'末言尔,祭仲亡也.'夫善歌者使人续其声,善作者使人绍其功.椎车之蝉攫,相土之教也.周道之成,周公之力也.虽有裨谌之草创,无子产之润色,有文,武之规矩,而无周,吕之凿枘,则功业不成.今以赵高之亡秦而非商鞅,犹以崇虎乱殷而非伊尹也."
文学曰:"善凿者建周而不拔,善基者致高而不蹶.伊尹以尧,舜之道为殷国基,子孙绍位,百代不绝.商鞅以重刑峭法为秦国基,故二世而夺.刑既严峻矣,又作为相坐之法,造诽谤,增肉刑,百姓斋栗,不知所措手足也.赋敛既烦数矣,又外禁山泽之原,内设百倍之利,民无所开说容言.崇利而简义,高力而尚功,非不广壤进地也,然犹人之病水,益水而疾深,知其为秦开帝业,不知其为秦致亡道也.狐刺之凿,虽公输子不能善其枘.畚土之基,虽良匠不能成其高.譬若秋蓬被霜,遭风则零落,虽有十子产,如之何?故扁鹊不能肉白骨,微,箕不能存亡国也."
大夫曰:"言之非难,行之为难.故贤者处实而效功,亦非徒陈空文而已.昔商君明于开塞之术,假当世之权,为秦致利成业,是以战胜攻取,幷近灭远,乘燕,赵,陵齐,楚,诸侯敛衽,西面而向风.其后,蒙恬征胡,斥地千里,逾之河北,若坏朽折腐.何者?商君之遗谋,备饬素修也.故举而有利,动而有功.夫畜积筹策,国家之所以强也.故弛废而归之民,未睹巨计而涉大道也."
文学曰:"商鞅之开塞,非不行也;蒙恬却胡千里,非无功也;威震天下,非不强也;诸侯随风西面,非不从也;然而皆秦之所以亡也.商鞅以权数危秦国,蒙恬以得千里亡秦社稷:此二子者,知利而不知害,知进而不知退,故果身死而众败.此所谓恋朐之智,而愚人之计也,夫何大道之有?故曰:'小人先合而后忤,初虽乘马,卒必泣血.'此之谓也."
大夫曰:"淑好之人,戚施之所妒也;贤知之士,阘茸之所恶也.是以上官大夫短屈原于顷襄,公伯寮愬子路于季孙.夫商君起布衣,自魏入秦,期年而相之,革法明教,而秦人大治.故兵动而地割,兵休而国富.孝公大说,封之于,商之地方五百里,功如丘山,名传后世.世人不能为,是以相与嫉其能而疵其功也."
文学曰:"君子进必以道,退不失义,高而勿矜,劳而不伐,位尊而行恭,功大而理顺;故俗不疾其能,而世不妒其业.今商鞅弃道而用权,废德而任力,峭法盛刑,以虐戾为俗,欺旧交以为功,刑公族以立威,无恩于百姓,无信于诸侯,人与之为怨,家与之为雠,虽以获功见封,犹食毒肉愉饱而罹其咎也.苏秦合纵连横,统理六国,业非不大也;桀,纣与尧,舜并称,至今不亡,名非不长也;然非者不足贵.故事不茍多,名不茍传也."
大夫曰:"缟素不能自分于缁墨,贤圣不能自理于乱世.是以箕子执囚,比干被刑.伍员相阖闾以霸,夫差不道,流而杀之.乐毅信功于燕昭,而见疑于惠王.人臣尽节以徇名,遭世主之不用.大夫种辅翼越王,为之深谋,卒擒强吴,据有东夷,终赐属镂而死.骄主背恩德,听流说,不计其功故也,岂身之罪哉?"
文学曰:"比干剖心,子胥鸱夷,非轻犯君以危身,强谏以干名也.憯怛之忠诚,心动于内,忘祸患之发于外,志在匡君救民,故身死而不怨.君子能行是不能御非,虽在刑戮之中,非其罪也.是以比干死而殷人怨,子胥死而吴人恨.今秦怨毒商鞅之法,甚于私仇,故孝公卒之日,举国而攻之,东西南北莫可奔走,仰天而叹曰:'嗟乎,为政之弊,至于斯极也!'卒车裂族夷,为天下笑.斯人自杀,非人杀之也."
大夫曰:"春秋之法,君亲无将,将而必诛.故臣罪莫重于弑君,子罪莫重于弑父.日者,淮南,衡山修文学,招四方游士,山东儒,墨咸聚于江,淮之间,讲议集论,著书数十篇.然卒于背义不臣,使谋叛逆,诛及宗族.晁错变法易常,不用制度,迫蹙宗室,侵削诸侯,蕃臣不附,骨肉不亲,吴,楚积怨,斩错东市,以慰三军之士而谢诸侯.斯亦谁杀之乎?"
文学曰:"孔子不饮盗泉之流,曾子不入胜母之闾.名且恶之,而况为不臣不子乎?是以孔子沐浴而朝,告之哀公.陈文子有马十乘,弃而违之.传曰:'君子可贵可贱,可刑可杀,而不可使为乱.'若夫外饰其貌而内无其实,口诵其文而行不犹其道,是盗,固与盗而不容于君子之域.春秋不以寡犯众,诛绝之义有所止,不兼怨恶也.故舜之诛,诛鲧;其举,举禹.夫以玙璠之玼,而弃其璞,以一人之罪,而兼其众,则天下无美宝信士也.晁生言诸侯之地大,富则骄奢,急即合从.故因吴之过而削之会稽,因楚之罪而夺之东海,所以均轻重,分其权,而为万世虑也.弦高诞于秦而信于郑,晁生忠于汉而雠于诸侯.人臣各死其主,为其国用,此解杨之所以厚于晋而薄于荆也."
大夫曰:"今夫越之具区,楚之云梦,宋之巨野,齐之孟诸,有国之富而霸王之资也.人君统而守之则强,不禁则亡.齐以其肠胃予人,家强而不制,枝大而折干,以专巨海之富而擅鱼盐之利也.势足以使众,恩足以恤下,是以齐国内倍而外附.权移于臣,政坠于家,公室卑而田宗强,转毂游海者盖三千乘,失之于本而末不可救.今山川海泽之原,非独云梦,孟诸也.鼓铸煮盐,其势必深居幽谷,而人民所罕至.奸猾交通山海之际,恐生大奸.乘利骄溢,散朴滋伪,则人之贵本者寡.大农盐铁丞咸阳,孔仅等上请:'愿募民自给费,因县官器,煮盐予用,以杜浮伪之路.'由此观之:令意所禁微,有司之虑亦远矣."
文学曰:"有司之虑远,而权家之利近;令意所禁微,而僭奢之道著.自利害之设,三业之起,贵人之家,云行于涂,毂击于道,攘公法,申私利,跨山泽,擅官市,非特巨海鱼盐也;执国家之柄,以行海内,非特田常之势,陪臣之权也;威重于六卿,富累于陶,卫,舆服僭于王公,宫室溢于制度,幷兼列宅,隔绝闾巷,阁道错连,足以游观,凿池曲道,足以骋骛,临渊钓鱼,放犬走兔,隆豺鼎力,蹋鞠斗鸡,中山素女抚流征于堂上,鸣鼓巴俞作于堂下,妇女被罗纨,婢妾曳𫄨纻,子孙连车列骑,田猎出入,毕弋捷健.是以耕者释耒而不勤,百姓冰释而懈怠.何者?己为之而彼取之,僭侈相效,上升而不息,此百姓所以滋伪而罕归本也."
大夫曰:"官尊者禄厚,本美者枝茂.故文王德而子孙封,周公相而伯禽富.水广者鱼大,父尊者子贵.传曰:'河,海润千里.'盛德及四海,况之妻子乎?故夫贵于朝,妻贵于室,富曰茍美,古之道也.孟子曰:'王者与人同,而如彼者,居使然也.'居编户之列,而望卿相之子孙,是以跛夫之欲及楼季也,无钱而欲千金之宝,不亦虚望哉!"
文学曰:"禹,稷自布衣,思天下有不得其所者,若己推而纳之沟中,故起而佐尧,平治水土,教民稼穑.其自任天下如此其重也,岂云食禄以养妻子而已乎?夫食万人之力者,蒙其忧,任其劳.一人失职,一官不治,皆公卿之累也.故君子之仕,行其义,非乐其势也.受禄以润贤,非私其利.见贤不隐,食禄不专,此公叔之所以为文,魏成子所以为贤也.故文王德成而后封子孙,天下不以为党,周公功成而后受封,天下不以为贪.今则不然.亲戚相推,朋党相举,父尊于位,子溢于内,夫贵于朝,妻谒行于外.无周公之德而有其富,无管仲之功而有其侈,故编户跛夫而望疾步也."
大夫曰为色矜而心不怿,曰:"但居者不知负载之劳,从旁议者与当局者异忧.方今为天下腹居郡,诸侯并臻,中外未然,心憧憧若涉大川,遭风而未薄.是以夙夜思念国家之用,寝而忘寐,饥而忘食,计数不离于前,万事简阅于心.丞史器小,不足与谋,独郁大道,思睹文学,若俟周,邵而望高子.御史案事郡国,察廉举贤才,岁不乏也.今贤良,文学臻者六十余人,怀六艺之术,骋意极论,宜若开光发蒙;信往而乖于今,道古而不合于世务.意者不足以知士也?将多饰文诬能以乱实邪?何贤士之难睹也!自千乘倪宽以治尚书位冠九卿,及所闻睹选举之士,擢升赞宪甚显,然未见绝伦比,而为县官兴滞立功也."
文学曰:"输子之制材木也,正其规矩而凿枘调.师旷之谐五音也,正其六律而宫商调.当世之工匠,不能调其凿枘,则改规矩,不能协声音,则变旧律.是以凿枘刺戾而不合,声音泛越而不和.夫举规矩而知宜,吹律而知变,上也;因循而不作,以俟其人,次也.是以曹丞相日饮醇酒,倪大夫闭口不言.故治大者不可以烦,烦则乱;治小者不可以怠,怠则废.春秋曰:'其政恢卓,恢卓可以为卿相.其政察察,察察可以为匹夫.'夫维纲不张,礼义不行,公卿之忧也.案上之文,期会之事,丞史之任也.尚书曰:'俊乂在官,百僚师师,百工惟时,庶尹允谐.'言官得其人,人任其事,故官治而不乱,事起而不废,士守其职,大夫理其位,公卿总要执凡而已.故任能者责成而不劳,任己者事废而无功.桓公之于管仲,耳而目之.故君子劳于求贤,逸于用之,岂云殆哉?昔周公之相也,谦卑而不邻,以劳天下之士,是以俊又满朝,贤智充门.孔子无爵位,以布衣从才士七十有余人,皆诸侯卿相之人也,况处三公之尊以养天下之士哉?今以公卿之上位,爵禄之美,而不能致士,则未有进贤之道.尧之举舜也,宾而妻之.桓公举管仲也,宾而师之.以天子而妻匹夫,可谓亲贤矣.以诸侯而师匹夫,可谓敬宾矣.是以贤者从之若流,归之不疑.今当世在位者,既无燕昭之下士,鹿鸣之乐贀,而行臧文,子椒之意,蔽贤妒能,自高其智,訾人之才,足己而不问,卑士而不友,以位尚贤,以禄骄士,而求士之用,亦难矣!大夫缪然不言,盖贤良长叹息焉.
御史进曰:"太公相文,武以王天下,管仲相桓公以霸诸侯.故贤者得位,犹龙得水,腾蛇游雾也.公孙丞相以春秋说先帝,遽即三公,处周,邵之列,据万里之势,为天下准绳,衣不重彩,食不兼味,以先天下,而无益于治.博士褚泰,徐偃等,承明诏,建节驰传,巡省郡国,举孝,廉,劝元元,而流俗不改.招举贤良,方正,文学之士,超迁官爵,或至卿大夫,非燕昭之荐士,文王之广贤也?然而未睹功业所成.殆非龙蛇之才,而鹿鸣之所乐贤也."
文学曰:"冰炭不同器,日月不并明.当公孙弘之时,人主方设谋垂意于四夷,故权谲之谋进,荆,楚之士用,将帅或至封侯食邑,而勀获者咸蒙厚赏,是以奋击之士由此兴.其后,干戈不休,军旅相望,甲士糜弊,县官用不足,故设险兴利之臣起,磻溪熊罴之士隐.泾,渭造渠以通漕运,东郭咸阳,孔仅建盐,铁,策诸利,富者买爵贩官,免刑除罪,公用弥多而为者徇私,上下兼求,百姓不堪,抏弊而从法,故憯急之臣进,而见知,废格之法起.杜周,咸宣之属,以峻文决理贵,而王温舒之徒以鹰隼击杀显.其欲据仁义以道事君者寡,偷合取容者众.独以一公孙弘,如之何?"
御史曰:"文学祖述仲尼,称诵其德,以为自古及今,未之有也.然孔子修道鲁,卫之间,教化洙,泗之上,弟子不为变,当世不为治,鲁国之削滋甚.齐宣王褒儒尊学,孟轲,淳于髡之徒,受上大夫之禄,不任职而论国事,盖齐稷下先生千有余人.当此之时,非一公孙弘也.弱燕攻齐,长驱至临淄,湣王遁逃,死于莒而不能救;王建禽于秦,与之俱虏而不能存.若此,儒者之安国尊君,未始有效也."
文学曰:"无鞭策,虽造父不能调驷马.无势位,虽舜,禹不能治万民.孔子曰:"凤鸟不至,河不出图,吾已矣夫!"故轺车良马,无以驰之;圣德仁义,无所施之.齐威,宣之时,显贤进士,国家富强,威行敌国.及湣王,奋二世之余烈,南举楚,淮,北幷巨宋,苞十二国,西摧三晋,却强秦,五国宾从,邹,鲁之君,泗上诸侯皆入臣.矜功不休,百姓不堪.诸儒谏不从,各分散,慎到,捷子亡去,田骈如薛,而孙卿适楚.内无良臣,故诸侯合谋而伐之.王建听流说,信反间,用后胜之计,不与诸侯从亲,以亡国.为秦所禽,不亦宜乎?"
御史曰:"伊尹以割烹事汤,百里以饭牛要穆公,始为茍合,信然与之霸王.如此,何言不从?何道不行?故商君以王道说孝公,不用,即以强国之道,卒以就功.邹子以儒术干世主,不用,即以变化始终之论,卒以显名.故马效千里,不必胡,代;士贵成功,不必文辞.孟轲守旧术,不知世务,故困于梁宋.孔子能方不能圆,故饥于黎丘.今晚世之儒勤德,时有乏匮,言以为非,困此不行.自周室以来,千有余岁,独有文,武,成,康,如言必参一焉,取所不能及而称之,犹躄者能言远不能行也.圣人异涂同归,或行或止,其趣一也.商君虽革法改教,志存于强国利民.邹子之作,变化之术,亦归于仁义.祭仲自贬损以行权,时也.故小枉大直,君子为之.今硁硁然守一道,引尾生之意,即晋文之谲诸侯以尊周室不足道,而管仲蒙耻辱以存亡不足称也."
文学曰:"伊尹之干汤,知圣主也.百里之归秦,知明君也.二君之能知霸主,其册素形于己,非暗而以冥冥决事也.孔子曰:'名不正则言不顺,言不顺则事不成.'如何其茍合而以成霸王也?君子执德秉义而行,故造次必于是,颠沛必于是.孟子曰:'居今之朝,不易其俗,而成千乘之势,不能一朝居也.'宁穷饥居于陋巷,安能变己而从俗化?阖庐杀僚,公子札去而之延陵,终身不入吴国.鲁公杀子赤,叔眄退而隐处,不食其禄.亏义得尊,枉道取容,效死不为也.闻正道不行,释事而退,未闻枉